Lene Therese Teigen

Lene Therese Teigen (født 25. mars 1962 i Oslo) er en norsk dramatiker, forfatter og regissør.

Teigen er utdannet cand. philol fra Universitetet i Bergen med litteratur grunnfag, fjernsynsproduksjon grunnfag og teatervitenskap hovedfag, med dramaturgi som spesialfelt.

Hun arbeidet som dramaturg i NRK 1993–94 og senere frilans, og har regissert for scene, film  og Radioteatret. Hun debuterte som forfatter i 1993 med romanen Hvitt.Stille. som hun mottok Aschehoug Forlags Debutantstipend for. Hun har skrevet drama for teater, men også for radio, fjernsyn og film. Innen film/fjernsyn har Teigen skrevet/regissert kortfilm og skrevet manus for blant annet tv-serien Offshore på NRK. Hennes skuespill Mater Nexus er oversatt til flere språk og oppført på Stockholm Stadsteater, Helsingfors Stadsteater, Folkteatern i Göteborg, samt på Teater Haiu-za i Tokyo (2008). Tekstene hennes presenterer mange og interessante roller for kvinnelige skuespillere. Flere av hennes skuespill er produsert internasjonalt.

Som regissør har hun blant annet satt i scene Janne Langaas' Bell-check(Det Norske Teatret/Barske Glæder 2010), Toril Solvangs Jeg er den eneste som har vært på månen (Dramatikkens hus/HiNT 2013) og Sara Stridsbergs Medealand (Den Nationale Scene 2014). Teigen har vært ansatt som professor ved skuespillerutdanningen på Høgskolen i Nord-Trøndelag, nå en del av Nord Universitet. Integrasjon av forskning og kunstnerisk virksomhet står sentralt i hennes produksjon. Gjennom sitt kunstneriske virke har hun vist sterkt samfunnsengasjement med et målrettet fokus på likestilling og kjønnsperspektiv.

Teigen var president for organisasjonen Women Playwrights International fra 2010 til 2015 og kunstnerisk leder for DESK-prosjektet(Dette Skrev Kvinner) som fra 2010 til 2013 gjenoppdaget, nyleste og formidlet norsk dramatikk skrevet av kvinner fra omkring 1870 til 1910.

Bibliografi 
 Hvitt. Stille. – roman (Aschehoug 1993)
 Mater Nexus – skuespill (Gullbakke Forlag 2004)
 Utro – roman (Aschehoug 2005)
 Livsmaskinen, Arkeologene og Square – skuespill (Transit Forlag 2008)
 Med flagget til topps i over hundre år – næringslivshistorie (Oslo Flaggfabrikk 2011)
 Under vår himmel og To dager i Roma – skuespill (Transit Forlag 2012)
 Dette skrev kvinner (red.) – (Vidarforlaget 2012)
 Andrea N. finnes ikke – roman (Solum|Bokvennen 2015)
 Epler som faller – dramatikk (Transit 2016)
Tiden uten bøker - dramatikk (Transit 2018)

Drama 
 Hespetre - kortfilm, også regi - (1992)
 Pietà - radioteater NRK P2 - dramatisering av Erland Kiøsteruds roman (1993)
 Annas Jul, radioteater - NRK P2 (1994)
 Mater Nexus – Det åpne teater (2001)
 HB-konsults stora kvinnokurs – Teater Trixter, Göteborg (2004)
 Livsmaskinen – Oslo nye, Centralteateret (2005)
 Arkeologene – Teater Ibsen, Skien (2007)
 Square – House of Stories, Litteraturhuset (2009)
 Under vår Himmel - Teater Innlandet
 Ut-/ned-/opp-/beSTEMT! - House of Stories og Teater Innlandet (2013)
Epler som faller/Falling Apples - La Mama Melbourne/Verve Studios, Australia (2016)
Tiden uten bøker / El tiempo sin libros - Teatro La Escena, Uruguay (2018)
To dager i Roma / Dos dias en Roma - Teatro La Escena, Uruguay (2019)

Priser 
 Aschehougs debutantstipend 1993, for Hvitt. Stille.

Referanser

Kilder 
Presentasjon av Lene Therese Teigen i Forfatterkatalogen på Forfattersentrums nettsider

Eksterne lenker 
 Lene Therese Teigen i Scenewebarkivet
 Teigens produksjonsselskap House of stories

Norske romanforfattere
Norske dramatikere
Norske manusforfattere
Norske dramaturger
Norske teaterregissører
Vinnere av Aschehougs debutantstipend
Personer fra Oslo